Otto Borst

Dr **Otto Borst** (* 30. Juli 1924 z Waldaburg em heidiga Hohalohekreis, † 22. Auguscht 2001 z Esslenga am Necker, ischt a deitscher Hischdoriker gwäa, wo sich hauptsächlich mit dr sidweschtdeitscha Land- ond Stadt-Gschicht befasst ond dô driber an Haufa Biacher gschriiba hôt. 

## Aus seim Leaba
Dr Otto Borst ischt am 30. Juli 1924 em hohalohischa Waldaburg uff d Welt komma. Sei Vadder ischt en dera Gmoind Pfarrer gwäa. Eigentlich hedd der Bua schbäder au amôl dean Beruaf ergreifa solla. Drom hôt’r nôch-em Abidur au glei ôôgfanga, Theologii zo studiira, abr schbädr hôt’r omgsaddlet uff d Fecher Germanischdik, Gschicht ond alde Schbrôcha. En dera Zeit ischt’r Mitgliid wôrra vo dr Studendavorbendong *Normannia*. 1954 hôt’r mit-em Thema *Rezeption von Novalis* promoviirt.

Em Jôhr druff hôt dr Borst z Esslenga a Stell als Lehrer ôgnomma ond so ganz neabaher au noh s Esslenger Stadtarchiv gleidet (bis 1977). 1971 hôt-en dui Pädagogischa Hochschuel en sellra Stadt zom Lehrbeauftragda ernannt. Wia dui Inschdiduzioo em Jôhr 1984 schliaßlich uffgleest wôrra ischt, hôt’r bei dr Universideet Stuegert a Professur firs Fach *Landesgeschichte von Baden-Württemberg* kriagt.

1974 hôt dr Borst d Arbeitsgemeinschaft *Die alte Stadt e. V.* ens Leaba gruafa. Vo sellem Vorei ischt a Zeitschrift rausgäa wôrra, wo da Nama *Die alte Stadt*  kriagt hôt ond vom Borst als Herausgeaber bedreit wôrra ischt. Als Projektberader hôt’r au an maßgeablicha Ôdoil an dr Ereffnong vom landesgschichtlicha Museum *Haus der Geschichte Baden-Württemberg* an dr Stuegerter Kuldurmeile ghet.

Am 22. Auguscht 2001 hôt dr Otto Borst z Esslenga seine Auga fir emmer gschlossa. 77 Jôhr alt ischt der Môô wôrra.

## Ehronga
* 1982: Schubart-Litradurpreis
* 1989: Bundesvordienschtkreiz Erschder Klasse
* 1993: Vordinschtmedaille vom Land Bada-Wirdaberg
* 1994: Heimatmedaille vom Land Bada-Wirdaberg
* Nôch-em Otto Borst seim Ableaba ischt em Ondrgschoss vom Stuegerter *Haus der Geschichte* a Saal nôch deam Môô benannt wôrra.

## Otto-Borst-Preis
Seit em Jôhr 2005 vorleiht d *Arbeitsgemeinschaft Die alte Stadt e. V.* (em Sebdember 2010 ombenannt en *Forum Stadt. Netzwerk historischer Städte e. V.*) zom Ôdenka an dean Môô da *Otto-Borst-Preis*. Vorliha wuud der em jährlicha Wechsel als
* Preis fir Stadterneierong ond als
* Wissaschaftspreis.

Dr Otto Borst isch dr Grender vo sellem Vorei gwäa ond hôt an Haufa Jôhr lang dui Zeitschrift *Die alte Stadt* rausgäa. Mit-em *Otto-Borst-Preis für Stadterneuerung* sollet herausragende Saniirongsfäll vo Altstadt-Ensembles auszeichnet werra, ond mit-em *Otto-Borst-Wissaschaftspreis* will dr Vorei da wissaschaftlicha Nôchwuchs en de Fachgebiet Stadtgschicht, Stadt-Soziologii, Denkmalpfleag ond Stadtplanong ferdra ond bestimmde Leischdonga en deane Fachgebiit auszoichna.

## A Auswahl vo seine Werk
* *Alte Städte in Württemberg.*, Prestel Verlag, Mincha 1968.
* *Stuttgart. Die Geschichte einer Stadt.*, Theiss, Stuegert, 1973, ISBN 3-8062-0114-5.
* *Die heimlichen Rebellen. Schwabenköpfe aus fünf Jahrhunderten.*, Theiss, Stuegert, 1980, ISBN 3-8062-0247-8.
* *Alltagsleben im Mittelalter*, Frankfurt, 1983, ISBN 3-458-32213-2 (jeda Menge Uffflaga)
* *Stadtkleinode in Württemberg. Geschichte im Gehäuse.*, Stadler, Konschdanz, 1986, ISBN 3-7977-0152-7.
* *Das Dritte Reich in Baden und Württemberg*, Theiss, Stuegert, 1988, ISBN 3-8062-0563-9.
* *Geschichte Baden-Württembergs. Ein Lesebuch.* Theiss, Stuegert 2004, ISBN 3-8062-1730-0.

## Litradur
* A Nôchruaf vom Rainer Jooß en dr *Zeitschrift für württembergische Landesgeschichte* (2005), S. 455-459

## Weblink
* 
* Sei villeicht bedeidendschder stadtgschichtliche Uffsatz zor Kulturbedeidong vo de oberdeidsche Reichsstädt am Ende vom Alda Reich, 1964

## Fuaßnoda ond oinzlne Nôchweis